
ELŐTERJESZTÉS
Medgyesegyháza Városi Önkormányzat Képviselő-testületének
2025. szeptember 30. napján tartandó ülésére
Tárgy: Tájékoztató Medgyesegyháza Városi Önkormányzat pénzügyi helyzetéről
Tisztelt Képviselő-testület!
Már 2024 októberében a polgármesteri tisztség átadásakor is érezhető volt hogy önkormányzatunk rendkívül nehéz anyagi helyzetben van. 
Mindezt alátámasztja hogy az ebből az alkalomból készült Állami Számvevőszék által készített kimutatás alapján, választókerületünk legmagasabb eladósodottsági mutatójával rendelkező települése vagyunk. 
Az átadás-átvételikor önkormányzatunk kifizetetlen számla állománya 100 mFt-os nagyságrendű, 167 mFt-ot megközelítő szerződés szerinti hitelállománnyal rendelkeztünk, ezen felüli tartozások víziközmű üzemeltetésből származó kötelezettség 15 mFt, EFOP 3.9.2 pályázathoz kapcsolódó fizetési kötelezettség 16 mFt + kamat. A pályázat miatti per kimenetele bizonytalan, a kistérségi rész miatt még 51 mFt + kamat fizetési kötelezettsége keletkezhet az önkormányzatnak. A 2023. évi normatíva elszámolásból 22 mFt visszafizetési kötelezettség, 2023. évi normatíva felülvizsgálatból 12 mFt, visszafizetési kötelezettség keletkezett, melyet részletekben teljesítünk. Gáspár Tamás battonyai vállalkozóval szembeni per fennmaradó tartozása is terhelte a testületet. A kötelezettségek felülvizsgálata megtörtént, ennek következtében még 30 mFt tartozással szembesültünk  a polgármesteri átadás-átvétel dokumentált állapotához képest. 
A választásokat követően folyamatosan politikai ígéretet kaptunk arra, hogy legalább az előző ciklusban felhalmozódott számlaállomány összegéig komolyabb segítséget kapunk, hogy tiszta lappal tudjon indulni ez a képviselő-testület. Sajnos tisztán látható, hogy ez a segítség a mai napig elmaradt, az önkormányzat likviditása szinte tarthatatlan. A jogszabályi változások miatt megkezdődött a több éve felhalmozódott közüzemi hátralékok NAV általi végrehajtása 60 mFt összegben, melyre részletfizetéseket kapott önkormányzatunk.
A havi bérhez minden hónapban hozzá teendő saját erőre, nagyjából 10 mFt-ra, és a NAV és MÁK részletfizetésre, ami kb. havi 7 mFt,  sem elegendő a helyi adó bevétel, ezért mást nem is tudunk kifizetni.
Az elmaradt számlaállomány miatt már kezdeményeztek adósságrendezési eljárást, amit a fent említett részletfizetésekkel tudtunk egyelőre kezelni. 
Adósságrendezési eljárást kezdeményezhet a Képviselő-testület, valamint a hitelező is. Adósságrendezési eljárást már akkor is kezdeményezhet bármely hitelező, ha az önkormányzat részére kiállított, nem vitatott számla az esedékességet követő 60 napon belül nem kerül kiegyenlítésre.
Az adósságrendezési eljárás lényege, hogy az önkormányzat fizetésképtelensége esetén jogi keretek között kell rendezni a tartozásokat, a hitelezők igényeit és az önkormányzat további működésének feltételeit. Ennek keretében megtörténik a kötelező- és nem kötelező feladatok felülvizsgálata, az önkormányzat vagyonának áttekintése, a nem kötelező feladatellátáshoz kapcsolódó vagyonelemek értékesítése.
Elérkezettnek láttuk az időt arra, hogy az önkormányzat anyagi helyzete miatt át kell tekintsük az önkormányzat komplex működését. Azt gondoljuk, hogy saját magunknak, amennyiben megvalósulna a legrosszabb opció, ugyanezt a logikát követve kellene végig menni az önkormányzat gazdasági helyzetének felülvizsgálata során. 
Mindenképp el kell kerülni a törvény szerinti adósságrendezési eljárás lefolytatását, mivel ebben az esetben a befejezést követő 2 évig nem indulhat az önkormányzat olyan pályázatokon, melyhez saját erő bevonása szükséges, ilyen pl. az értékteremtő közmunka pályázat. Ezen felül az önkormányzat ebben az időszakban vállalkozási tevékenysége korlátozott lesz.
Meg kell vizsgálni a kötelező és nem kötelező feladatok ellátását, a kötelező feladatok ellátásának színvonalát, a nem kötelező feladatokhoz kapcsolódó ingatlanokat, a bevétel növelés lehetőségeit, illetve tárgyalnunk kell a számlavezető pénzintézettel a finanszírozásról. 
1. Nem kötelező feladatok felülvizsgálata
· Nem kötelező feladat az uszoda, és a sportcsarnok üzemeltetése, mely jelen pillanatban évente 50 mFt-os nagyságrendet jelent az önkormányzat számára.
Az elmúlt időszakban a KLIK-kel kötöttünk szerződést, mely nagyjából 10 mFt bevételt jelent, a vízilabda szövetségtől, és az úszószövetségtől is ígéretet kaptunk támogatásra, viszont ezek a támogatások a mai napig elmaradtak.
A sportcsarnok esetében meg kell vizsgálni a többletbevételek realizálásának lehetőségét. 
· Szociális ellátások: Sajnos a bentlakásos idősek otthonának finanszírozása  drasztikusan leromlott az utóbbi időszakban. Év végére várhatóan 80 mFt-ot meghaladja a saját forrás melyet biztosítanunk kell a feladat működtetésére. Az ellátottak száma 24 fő, melyből 10 fő helyi lakos.
A nem kötelező feladatok esetében nem lehet célunk a feladatok elhagyása, megszűntetése, feladatunk megtalálni azt az optimális megoldást, melyben a feladatellátás továbbra is biztosított városunkban. Meg kell keresnünk az egyházakat, civil szervezeteket, és az állam képviselőit, megvizsgálni a feladatok társulásban történő ellátásának lehetőségét.
2. Bevételek felülvizsgálata
· Bevételek esetében meg kell vizsgálni az adóbevételek növelésének lehetőségét pl magánszemélyek kommunális adója, belterületen vállalkozók építményadója. Az előzetes tervek alapján a 2 adónemben 24 mFt többletbevétel várható, amennyiben a Képviselő-testület úgy dönt.
· A bérbe adott ingatlanok esetében a bérleti díjak felülvizsgálata javasolt.
3. Ingatlanértékesítés
Azon ingatlanok esetében,  melyek nem vesznek részt a kötelező feladatellátásban,  pl. Malom termőföldek meg kell vizsgálni az értékesítés lehetőségét.
4. Kötelező feladatok ellátásának racionalizálása
Bár az önkormányzatnak kötelezően ellátandó feladati a házi segítségnyújtás, a szociális étkeztetés, és az idősek nappali ellátása, itt is jellemző a nagyon alacsony kihasználtság, pl a házi segítségnyújtás esetében 36 fő a működési engedély szerinti ellátható létszám, normatívát csak 24 főre igénylünk. Hasonló a helyzet az idősek nappali ellátásánál is a működési engedélyben szereplő ellátotti létszám 30 fő, miközben normatívát 14 főre igénylünk. 
A szociális alapfeladatok esetében az alacsony kihasználtság miatt alacsony a norma állami támogatás összege, emiatt ide is több mint 30 mFt önerőt kell biztosítanunk.
Minden kötelező feladatellátásnál kötelező felülvizsgálni az ellátás színvonalát, a racionalizálás lehetőségét.
5. Finanszírozási lehetőségek felülvizsgálata
Az előterjesztés készítésének időpontjában folyamatban van az 50 mFt-os hitelkeret visszafizetésének 2025. december 30. napjára történő átütemezése. 
Érzékelhető, hogy sokkal magasabb folyószámla hitelkeret szükséges a működéshez.
Egyeztető tárgyalásokat folytattunk a számlavezető pénzintézettel a jövő évi finanszírozásról, egyértelműen látszik hogy önkormányzatunknak egy lényegesen magasabb hitelkeretre van szüksége. A bank ebben partner, de előre jelezte, hogy pozitív hitelbírálat esetén is a hitelkeret folyósítási feltétele azon intézkedések megtörténte, amelyek biztosítják hosszú távon az önkormányzat pénzügyi stabilitását.
6.  Összegzés
A fenti körülmények alapján látható, hogy az önkormányzat pénzügyi helyzete szinte tarthatatlan, és a törvényi szabályozás miatt már kisebb fizetési késedelem is komoly következményeket vonhat maga után. A helyzet rendezéséhez szükséges a bevételek reális tervezése, a kiadások szigorú kontrollja, valamint a hitelezőkkel való folyamatos egyeztetés, és a kötelező és nem kötelező feladatellátások racionalizálása.
Medgyesegyháza, 2025. szeptember 24. 
Ruck Márton
polgármester

